2. ปัจจัยความเสี่ยง

  2.1 ความเสี่ยงทางด้านการเงิน

  บริษัทฯ มีความเสี่ยงอันเกี่ยวเนื่องกับการเปลี่ยนแปลงของอัตราดอกเบี้ย
  และความผันผวนของอัตราแลกเปลี่ยน
  การเปลี่ยนแปลงของอัตราดอกเบี้ยมีผลกระทบต่อผลการดำเนินงานและกระแสเงินสดของบริษัท
  เนื่องจากเงินกู้เป็นแหล่งเงินทุนที่สำคัญแหล่งหนึ่งของบริษัท
  โดยบริษัทมีแผนในการบริหารความเสี่ยงโดยการบริหารกระแสเงินสดที่ได้จากการดำเนินงานให้สอดคล้องกับแผนการใช้เงิน
  และรักษาระดับโครงสร้างเงินทุนให้เหมาะสมกับกระแสเงินสดจากการดำเนินงาน

  นอกจากนี้ บริษัทยังมีความเสี่ยงด้านอัตราแลกเปลี่ยน
  จากการที่บริษัทส่งออกสินค้าจำนวนหนึ่งไปขายยังต่างประเทศ
  บริษัทไม่ได้มีการทำสัญญาป้องกันความเสี่ยงไว้ เพราะมูลค่าการส่งออกยังอยู่ในระดับที่ไม่สูงนัก

  2.2 การขาดแคลนแรงงาน

  เนื่องจากลักษณะขั้นตอนการผลิตของบริษัทยังต้องอาศัยแรงงานเป็นจำนวนมาก
  ในการแปรรูปวัตถุดิบ
  แรงงานในท้องถิ่นและความเชี่ยวชาญจึงเป็นส่วนประกอบสำคัญในการดำเนินการผลิต ซึ่งบริษัทฯ
  มีนโยบายในการสร้างแรงจูงใจในด้านต่างๆ เช่น ค่าแรง สวัสดิการ ผลตอบแทนอื่นๆ
  อยู่ตลอดเวลา นอกจากนี้บริษัทยังเน้นให้มีการฝึกฝน
  และการอบรมให้ความรู้ในกระบวนการผลิตทุกขั้นตอน อีกทั้งบริษัทฯ
  มีแผนการนำเครื่องจักรมาใช้แทนแรงงานคน ซึ่งในปี 2554
  คาดว่าจะสามารถติดตั้งเครื่องจักรได้เสร็จ ทำให้ความต้องการใช้แรงงานลดลงประมาณร้อยละ
  30

3.  ความผันผวนของต้นทุนการผลิต

  ต้นทุนการผลิตที่สำคัญคือวัตถุดิบและค่าแรง
  ความเสี่ยงด้านการผันผวนของราคาวัตถุดิบที่ใช้ในการผลิต
  โดยเฉพาะอย่างยิ่งราคาน้ำมันเชื้อเพลิงและอาหารสัตว์
  ภาวะราคาน้ำมันที่สูงขึ้นอย่างต่อเนื่องมีผลคุกคามต่อธุรกิจการเลี้ยงสุกร
  เนื่องจากพืชไร่ที่เป็นวัตถุดิบหลัก ได้ถูกแย่งซื้อไปผลิตเป็นเอทานอลเพื่อนำไปผสมกับน้ำมันเบนซิน
  ทำให้ต้นทุนอาหารสัตว์ได้ถีบตัวสูงขึ้นเป็นอย่างมาก รวมถึงต้นทุนค่าขนส่งที่เพิ่มสูงขึ้น
  เป็นปัจจัยให้ราคาเนื้อสุกรสูง
  ปัจจัยอื่นที่มีผลต่อการขึ้นลงของราคาเนื้อสุกรประกอบด้วยความต้องการบริโภคเนื้อสุกร
  ผลผลิตของฟาร์มผู้เลี้ยงสุกร ภาวะความแห้งแล้ง และโรคระบาดสัตว์
  นอกจากนี้อัตราค่าแรงขั้นต่ำที่ปรับเพิ่มสูงขึ้นและผลตอบแทนที่สูงขึ้นเพื่อเป็นแรงจูงใจเพื่อลดปัญหาการขาดแคลนแรงงาน
  ยังส่งผลโดยตรงต่อต้นทุนการผลิต
  ในกรณีที่บริษัทไม่สามารถปรับราคาขายสินค้าให้ขึ้นไปตามอัตราต้นทุนที่เพิ่มสูงขึ้นได้นั้น
  จะส่งผลให้ความสามารถในการทำกำไรของบริษัทลดลง

  ในช่วงที่ต้นทุนการผลิตมีความผันผวนสูง
  บริษัทได้มีการรับมือโดยการบริหารงานให้มีประสิทธิภาพมากยิ่งขึ้นเพื่อลดต้นทุน
  รวมไปถึงการบริหารจัดการสินค้าคงคลัง
  และการวางแผนในระยะยาวในการเพิ่มประสิทธิภาพการผลิตโดยการนำเครื่องจักรมาใช้ในการผลิตให้มากยิ่งขึ้น

4.  โรคระบาดในสุกร

  เนื่องจากธุรกิจหนึ่งของกลุ่มบริษัท คือการทำฟาร์มสุกร และการผลิตผลิตภัณฑ์จากเนื้อสุกร
  ดังนั้นโรคระบาดในสุกรจะส่งผลกระทบโดยตรงต่อรายได้จากการทำฟาร์ม ราคาวัตถุดิบ
  และยังอาจส่งผลกระทบต่อความเชื่อมั่นของผู้บริโภคในด้านความปลอดภัยของอาหาร

บริษัทได้มีการค้นคว้าพัฒนาระบบการจัดการฟาร์ม ระบบสุขาภิบาล
และระบบการควบคุมคุณภาพการผลิตอย่างเข้มงวด
เพื่อลดปัญหาโรคระบาดในฟาร์มและเพื่อสร้างความมั่นใจในความปลอดภัยของสินค้าให้กับผู้บริโภค
ในด้านทำเลที่ตั้งของฟาร์มสุกรของบริษัทฯ
มีภูเขาล้อมรอบอยู่ทำให้โรคระบาดจากฟาร์มอื่นแพร่ระบาดมาสู่ฟาร์มของบริษัทฯ ได้ยาก

5.  การพึ่งพิงผู้จัดจำหน่าย

  สินค้าของกลุ่มบริษัทส่วนใหญ่มากกว่าร้อยละ 80
  พึ่งพาการจัดจำหน่ายผ่านห้างค้าปลีกขนาดใหญ่ซึ่งมีอำนาจต่อรองสูง
  หากห้างค้าปลีกเหล่านั้นปฎิเสธการนำผลิตภัณฑ์ของบริษัทวางจำหน่าย
  อาจส่งผลกระทบต่อยอดขายของบริษัทได้

  อย่างไรก็ตามสินค้าของกลุ่มบริษัทได้รับความนิยมสูง และมีกลุ่มผู้บริโภคประจำเป็นจำนวนมาก
  ซึ่งสร้างยอดขายให้กับผู้จัดจำหน่ายได้เป็นอย่างดี ดังนั้นบริษัทฯ
  จึงมีอำนาจต่อรองในการขายสินค้าสูงเช่นกัน
  อีกทั้งบริษัทยังมีแผนที่จะขยายธุรกิจร้านอาหารภายใต้บริษัทเพื่อเป็นการกระจายสินค้าของบริษัทไปสู่ผู้บริโภคโดยตรง

6.  ความเสี่ยงจากการที่ผู้ถือหุ้นรายใหญ่สามารถควบคุมมติที่ประชุมผู้ถือหุ้นและมีอำนาจในการบริหารบริษัทฯ

  ครอบครัวรุจิราโสภณ ซึ่งเป็นผู้ถือหุ้นใหญ่ของบริษัทฯ ถือหุ้นคิดเป็นร้อยละ 44.74
  ของทุนที่ออกจำหน่ายและชำระแล้วทั้งหมดของบริษัทฯ ส่งผลให้ครอบครัวรุจิราโสภณ
  สามารถเข้ามามีอำนาจในการบริหารจัดการบริษัทฯ
  ตลอดจนแต่งตั้งตัวแทนเข้ามาเป็นกรรมการของบริษัทฯ
  รวมถึงสามารถที่จะรวบรวมเสียงส่วนใหญ่ในการลงมติผู้ถือหุ้นในเรื่องต่างๆ
  ที่ต้องได้รับเสียงข้างมากของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนนได้
  แต่อย่างไรก็ตามครอบครัวรุจิราโสภณ ไม่มีสิทธิออกเสียงลงคะแนนในวาระที่ตนเป็นผู้มีส่วนได้เสีย
  และเพื่อให้การบริหารงานและดำเนินงานเป็นไปอย่างโปร่งใสตรวจสอบได้และมีการถ่วงดุล
  บริษัทฯ
  จึงได้มีการแต่งตั้งบุคคลภายนอกเป็นกรรมการอิสระและคณะกรรมการตรวจสอบเพื่อเข้ามากำกับดูแล
  ซึ่งเป็นไปตามหลักการกำกับดูแลกิจการที่ดี ตามแนวทางของตลาดหลักทรัพย์แห่งประเทศไทย